tiedottamista. On tärkeää, että saamelaisten perinteisen tiedon tallennus-, keräämis- ja tutkimushankkeissa noudatettaisiin eettistä menettelytapasäännöstä ja säännöstöön kiinnitetään huomiota myös tutkimus- yms. -hankerahoitusta myöntäessä.

Arkistoissa oleva luonnon monimuotoisuutta koskeva saamelaisaineisto on mahdollista siirtää saataville ja palauttaa saamelaisyhteisölle digitoimalla aineisto. Saamelaisten kotiseutualueelle Inariin valmistuvan saamelaiskulttuurikeskuksen yhteyteen on perustettu saamelaisarkisto, jonka kokoelmiin olisi mahdollista digitoida ja luokitella saamelaisten luonnon monimuotoisuuteen liittyvää perinteistä tietoa saamelaisyhteisön saataville ja saattaa aineisto saamelaisyhteisön saataville julkaisuin, luennoin ja luetteloin.

Saamelaisten luonnon monimuotoisuuteen liittyvän perinteisen tiedon keräämistyö tulisi aloittaa systemaattisesti biodiversiteettisopimuksen velvoitteet huomioiden. Keräämisen tulee tapahtua yhteistyössä perinteisen tiedon kantajien kanssa ja heidän suostumuksellaan. Systemaattinen perinteisen tiedon kerääminen tulisi aloittaa työryhmän valmistelemista hankeaihioista. Kerätyt tiedot tulisi koota tietokantaan saamelaisyhteisön käytettäväksi perinteisen tiedon kantajien määrittämässä laajuudessa. On tärkeää, että saamelaisten perinteisestä tiedosta olisi saatavilla tietoa myös viranomaisille, oppilaitoksille, hankkeita suunnitteleville, vaikutusten arvioijille ja asiasta kiinnostuneille. On tärkeää, että myös muut toimijat, kuten yrityselämä ja viranomaiset, ovat tietoisia saamelaisten luonnon monimuotoisuuteen liittyvästä perinteisestä tiedosta, tapaoikeudesta ja luonnonkäytöstä, jotta he osaavat huomioida perinteisen tiedon tarpeet omassa toiminnassaan. 81 Kansalliseen artikla 8(j)-sivustoon tulisi koota yleistä tietoa saamelaisten perinteisestä tiedosta, luonnonkäytöstä sekä yleistä tietoa saamelaisten kotiseutualueen luonnon monimuotoisuudesta, jotta sivusto voisi palvella myös laajaa yleisöä.

On tärkeää, että saamelaisten luonnon monimuotoisuuteen liittyvän perinteisten tiedon, tapojen ja käytänteiden sekä luonnonkäyttötapojen tutkimuksen tarpeet huomioitaisiin ministeriöiden myöntämän tutkimus- ja kehittämisrahoituksen painopisteissä sekä yliopisto-opetuksessa. Pitemmän ajan tähtäimenä tulisikin olla sekä luonnon monimuotoisuuden että siihen liittyvän alkuperäiskansojen perinteisen tiedon ja tapaoikeuden tutkimusyksikön tai - osaston perustaminen esimerkiksi EU:n hankerahoituksella olemassa oleviin tai perustettaviin yliopistorakenteisiin.

(20) Arkistoissa olevan saamelaisten luonnon monimuotoisuuteen liittyvän perinteisen tiedon kokoamista ja palauttamista selvitetään ja aineistoa palautetaan saamelaisyhteisölle. Luonnon monimuotoisuuteen liittyvästä perinteisestä tiedosta kertovaa arkistomateriaalia digitoidaan ja palautetaan (OKM, Saamelaisarkisto, Saamelaiskäräjät, Saamelaismuseo saamelaisyhteisölle. Siida, 2012-)

Saamelaisten perinteisiä elinkeinoja opetetaan kalastusta, metsästystä ja keräilyä lukuun ottamatta ammattioppilaitoksessa. Saamen käsityöstä voi valmistua artesaaniksi ja poronhoidossa poronhoitajaksi (luonto- ja ympäristöalan perustutkinto). Suomalaisessa yhteiskunnassa suvun parissa opittu ammattitaito ei ole riittävää, vaan ammattitaito tulee osoittaa koulutuksella ja tutkinnoilla. Koulutuksella on ratkaiseva rooli saamelaisten luonnon monimuotoisuuteen liittyvän perinteisen tiedon säilymisessä, koska saamelaiselinkeinot ylläpitävät saamen kieltä ja perinteistä tietoa. Opetuksen lähtökohtana tulisi olla saamen kieli ja saamelaisten luonnon monimuotoisuuteen liittyvä perinteinen tieto, jotta opiskelijat saavat riittävät valmiudet oppia tärkeää ammattitaitoa elinkeinojen harjoittamista varten. Sámi Duodji järjestö on kuulemisessaan tuonut esille huolenaiheensa siitä, että suomalainen koulujärjestelmä ei tue saamelaisen käsityöperinteen säilymistä, koska opetus tehdään päivähoidosta artenomikoulutukseen suomalaisista lähtökohdista.